संकटालाई सजिलै हराएर सातदोबाटो तेस्रोमा
सातदोबाटोले सहिद स्मारक लिग ए डिभिजन ०७९–८० मा बुधबार संकटालाई सजिलै ४–० ले पराजित गर्दै लिग तालिकाको तेस्रो स्थानमा उक्लेको छ । च्यासलमा भएको खेलमा प्राप्त जितपछि सातदोबाटोको २१ अंक भएको छ ।
काठमाडौँ — सातदोबाटोले सहिद स्मारक लिग ए डिभिजन ०७९–८० मा बुधबार संकटालाई सजिलै ४–० ले पराजित गर्दै लिग तालिकाको तेस्रो स्थानमा उक्लेको छ । च्यासलमा भएको खेलमा प्राप्त जितपछि सातदोबाटोको २१ अंक भएको छ ।दशरथ रंगशालामा भएको अर्को खेलमा भने थ्रीस्टार र मछिन्द्रले निराशाजनक गोलरहित बराबरी खेले । यो नतिजापछि थ्रीस्टार २२ अंकमा दोस्रो स्थानमै कायम रह्यो । दुईपल्टको डिफेन्डिङ च्याम्पियन मछिन्द्रको १७ अंक भएको छ ।यो नतिजाले दुवै टिमलाई फाइदा गर्ने छैन । यता संकटा भने १५ अंकमै सीमित रह्यो । सातदोबाटोको जितमा विलियम ओपोकु र दीपकसिंह ठकुरीले २/२ गोल गरे । ओपोकुले पहिलो हाफको १० र १८ औं मिनेटमा गोल गरे । दीपकले भने दोस्रो हाफको ६७ र ८२ औं मिनेटमा गोल गरे । यससँगै लिगमा उनको व्यक्तिगत गोल संख्या १० पुगेको छ । उनी सर्वाधिक गोलकर्ताको सूचीको शीर्षमा उक्लेका छन् । 